DA Den Europæiske Unions Tidende C 67/16

Meddelelse om indledning af en delvis interimsundersøgelse af udligningsforanstaltningerne vedrørende importen af visse elektroniske mikrokredsløb, såkaldte DRAMs (Dynamic Random Access Memories) med oprindelse i Republikken Korea

(2006/C 67/05)

Kommissionen har på eget initiativ besluttet at indlede en delvis interimsundersøgelse i medfør af artikel 19 i Rådets forordning (EF) nr. 2026/97 om beskyttelse mod subsidieret indførsel fra lande, der ikke er medlemmer af Det Europæiske Fællesskab (1) (»grundforordningen«). Undersøgelsen er begrænset til spørgsmålet om subsidiering for så vidt angår Hynix Semiconductor Inc.

1. Den pågældende vare

Den vare, der er omfattet af undersøgelsen, er visse elektroniske mikrokredsløb, såkaldte DRAMs (dynamic random access memories), fremstillet ved hjælp af forskellige former for MOS-teknologi (Metal Oxide Semiconductor), herunder supplerende MOS-typer (CMOS), af samtlige typer, tætheder, varianter, adgangshastighed, konfiguration, pakning eller ramme osv. med oprindelse i Republikken Korea (»den pågældende vare«). DRAMs, som er omfattet af denne definition, findes i følgende former:

— DRAM-wafers henhørende under KN-kode ex 8542 21 01 (Taric-kode 8542210110)

— DRAM-chips (dies) henhørende under KN-kode ex 8542 21 05 (Taric-kode 8542210510)

— monterede DRAMs henhørende under KN-kode 8542 21 11, 8542 21 13, 8542 21 15 og 8542 21 17

— multikombinerbare former af DRAMs (hukommelsesmoduler, hukommelsesplader eller i anden samlet form) henhørende under KN-kode ex 8473 30 10 (Taric-kode 8473301010), ex 8473 50 10 (Taric-kode 8473501010) og ex 8548 90 10 (Taric-kode 8548901010)

— DRAM-chips og/eller monterede DRAMs, som indgår i multikombinerbare former af DRAMs, forudsat at den multikombinerbare form af DRAM har oprindelse i andre lande end Republikken Korea, henhørende under KN-kode ex 8473 30 10 (Taric-kode 8473301010), ex 8473 50 10 (Taric-kode 8473501010) og ex 8548 90 10 (Taric-kode 8548901010).

Disse KN-koder anføres blot til orientering.

2. Gældende foranstaltninger

Den gældende foranstaltning over for importen af DRAMs fra Hynix Semiconductor Inc. er en endelig udligningstold, der blev indført ved Rådets forordning (EF) nr. 1480/2003 (2) på importen af DRAMs med oprindelse i Republikken Korea, som ændret ved forordning (EF) nr. 2116/2005 (3).

3. Begrundelse for undersøgelsen

Hynix Semiconductor Inc. har oplyst Kommissionen om, at ingen af de subsidier, der blev konstateret at være udligningsberettigede i den undersøgelse, der førte til indførelsen af foranstaltninger ved forordning (EF) nr. 1480/2003, angiveligt har skadelige virkninger længere.

I modsætning hertil har EF-producenterne Infineon Technologies AG og Micron Europe Ltd oplyst Kommissionen om, at de gældende foranstaltninger over for importen af den pågældende vare fra Hynix Semiconductor Inc. angiveligt ikke længere er tilstrækkelige til at modvirke den subsidiering, der forvolder skade. Det hævdes, at subsidiebeløbet overstiger den udligningstoldsats på 34,8 %, som i øjeblikket finder anvendelse for importen af DRAMs fremstillet af Hynix Semiconductor Inc. Det hævdes endvidere, at den koreanske regering har givet Hynix Semiconductor Inc. nye subsidier efter den oprindelige undersøgelsesperiode (2001). Subsidierne tager angiveligt form af gældsfornyelse, konvertering af gæld til egenkapital, ændrede vilkår for rentebetaling, lån fra statsejede eller –styrede banker til at finansiere overførsel af aktiver, en kapitalnedskrivningsplan, kapitaltilførsel i form af en »buyout«-plan, lån med fast afdragsprofil og en aftale om revolverende kredit. Det påstås, at den koreanske regering dermed fortsat indrømmer Hynix Semiconductor Inc. udligningsberettigede subsidier, der forvolder skade, og at de gældende foranstaltninger således ikke, eller ikke længere, er tilstrækkelige til at modvirke dem.

Det hævdes, at ovennævnte ordninger er subsidier, idet de omfatter et finansielt bidrag fra Republikken Koreas regering, hvorved Hynix Semiconductor Inc. opnår en fordel. De omfatter angiveligt kun Hynix Semiconductor Inc. og er dermed specifikke og udligningsberettigede. Endelig hævdes det, at de gældende foranstaltninger ikke længere er tilstrækkelige til at modvirke disse udligningsberettigede subsidier.

På denne baggrund finder Kommissionen, at der er tilstrækkelige umiddelbare beviser for, at omstændighederne med hensyn til subsidiering har ændret sig betydeligt hvad angår Hynix Semiconductor Inc., og at de gældende foranstaltninger derfor bør tages op til fornyet undersøgelse.

4. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige indledningen af en delvis interimsundersøgelse, og den indleder derfor en sådan undersøgelse i henhold til artikel 19 i grundforordningen.

Hvis det besluttes, at den gældende foranstaltning over for importen af DRAMs fremstillet af Hynix Semiconductor Inc. bør ændres, vil det også blive undersøgt, i hvilket omfang toldsatsen for importen fra alle andre selskaber, jf. artikel 1, stk. 2, i forordning (EF) nr. 1480/2003, bør ændres.

a) Spørgeskemaer

For at indhente de oplysninger, som Kommissionen anser for nødvendige i forbindelse med sin undersøgelse, vil den sende spørgeskemaer til Hynix Semiconductor Inc., de koreanske myndigheder og de finansinstitutioner, der vides berørt af sagen. Oplysningerne og den tilhørende dokumentation skal være Kommissionen i hænde inden for den frist, der er fastsat i denne meddelelses punkt 5 a).

b) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, indgive andre oplysninger end besvarelserne af spørgeskemaet og fremlægge dokumentation herfor. Oplysningerne og den tilhørende dokumentation skal være Kommissionen i hænde inden for den frist, der er fastsat i denne meddelelses punkt 5 a).

Kommissionen kan endvidere høre interesserede parter, såfremt de anmoder herom og kan godtgøre, at der er særlige grunde til, at de bør høres. En sådan anmodning skal fremsættes inden for den frist, der er fastsat i denne meddelelses punkt 5 b).

5. Frister

a) For parter til at give sig til kende og indsende besvarelser af spørgeskemaet og andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaer eller alle andre oplysninger senest 40 dage efter datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

b) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

6. Skriftlige redegørelser, besvarelser af spørgeskemaet og korrespondance

Alle redegørelser og anmodninger fra interesserede parter skal indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-mail-adresse og telefon- og faxnummer. Alle skriftlige redegørelser, herunder de oplysninger, der anmodes om i denne meddelelse, besvarelser af spørgeskemaet og korrespondance, som interesserede parter videregiver som fortroligt materiale, skal forsynes med påtegningen »Limited (4)« og skal i overensstemmelse med artikel 29, stk. 2, i grundforordningen være ledsaget af et ikke-fortroligt sammendrag, som skal forsynes med påtegningen »For inspection by interested parties«.

Kommissionens postadresse:

Europa-Kommissionen Generaldirektoratet for Handel Direktorat B Kontor: J-79 5/16 B-1049 Bruxelles Fax (32-2) 295 65 05

7. Manglende samarbejde

Hvis en interesseret part nægter at give adgang til nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 28 i grundforordningen.

Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger. Hvis en interesseret part helt eller delvis undlader at samarbejde, og resultatet af undersøgelsen derfor baseres på de foreliggende faktiske oplysninger, jf. artikel 28 i grundforordningen, kan resultatet blive mindre gunstigt for denne part, end hvis den pågældende havde udvist samarbejdsvilje.

(1) EFT L 288 af 21.10.1997, s. 1. Senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

(2) EUT L 212 af 22.8.2003, s. 1.

(3) EUT L 340 af 23.12.2005, s. 7.

(4) Dette betyder, at dokumentet kun er til intern brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det betragtes som et fortroligt dokument i henhold til artikel 29 i Rådets forordning (EF) nr. 2026/97 (EFT L 288 af 21.10.1997, s. 1) og artikel 12 i WTO-aftalen om subsidier og udligningsforanstaltninger.